מוזיאון יהדות איטליה

מוזיאון יהדות איטליה על שם שלמה אומברטו נכון הוא מוסד לשימור מורשת יהדות איטליה ותרבותה, שנפתח בשנת 1983 בירושלים.

המוזיאון ממוקם במבנה שהוקם ב-1885 ושימש בעבר את בית הספר "שמידט" ואת האכסניה לעולי רגל גרמנים קתולים.

הקמתו נועדה לאסוף, לשמר ולהציג פריטים השייכים לחיים היהודיים באיטליה מתקופת הרנסאנס ועד ימינו. העלאת הפריטים מאיטליה לישראל התרחשה לאחר מלחמת העולם השנייה, בשנות החמישים והשישים כמבצע הצלה אשר מנע למעשה את הריסתם ואובדנם בשל עזובה שלאחר חורבן הקהילות היהודיות-איטלקיות. ראשיתה של פעילות זו, שהונעה על ידי ד"ר שלמה אומברטו נכון ואחרים מבני חברת יהודי איטליה בישראל, בשיתוף עם ראשי הקהילות באיטליה, הייתה בהבאתם של ארונות קודש שהוצבו בבתי כנסת שונים בארץ, והמשכה בהצלת מאות פריטים, המהווים את אוסף המוזאון.

המוזאון כולו, ובכללו בית הכנסת, מוקדשים לנכסי התרבות של הקהילות היהודיות באיטליה ומהווה בכך אמצעי חשוב ללימוד, להכרה ולשימור זכרן ומורשתן העשירה של קהילות אלו. ייחודיותו של המוזאון שהוא היחיד מסוגו בעולם המציג אוסף של כלל הקהילות היהודיות באיטליה.

האוסף 
באוסף המוזיאון מצויים פריטי יודאיקה רבים, בין היתר מתהדר המוזיאון בתכולתו המלאה של בית הכנסת העתיק של קונליאנו, ונטו, שנבנה בשנת 1701. בית הכנסת חדל מלתפקד בראשית המאה ה-20 כי לא נותרו יהודים בקונליאנו. והועלה בשלמותו לישראל בשנת 1952. ארון הקודש בבית הכנסת, עתיק כנראה יותר משאר הציוד והוא מוקדש לזכרו של הרב נתן אוטולנגו, שכיהן כראש הישיבה בקונליאנו, ונפטר בערך בשנת 1652. בית כנסת זה משמש כבית כנסת פעיל בשבתות וחגים והתפילות בו מנוהלות לפי מנהג בני רומא.

תערוכות עבר (חלקי) 
 "סודות השימור" - פתיחה 10.2017
 החצר היהודית של ונציה 1017–2016
 מאיטליה לירושלים תערוכה של מנורות חנוכה במשכן הכנסת- חנוכה תשע"ז 2017
 חותם המלך - פורים 2016
 ROMA CAPTA - תערוכה לציון 70 שנה לשחרור איטליה מהכיבוש הנאצי
 הסביבה היהודית של ורדי - 2013
 ערים של משי וכסף - 2013
 העולם הוא תיאטרון - מחווה לעמנואל לוצאטו - 2012
 מגריבלדי להרצל - לציון 150 שנים לאיחוד איטליה - 2011

פריטים מהאוסף 
 ארון קודש מסן דניאל דל פריאולי , שנבנה במאה ה-17
 לוח "דע לפני מי אתה עומד", משנת 1450, שהיה קבוע מעל ארון הקודש בבית הכנסת הגדול של פאדובה
 פרוכת טדסקי, הפרוכת העתיקה בעולם, נוצרה בשנת 1572 בפרארה
 ארון קודש עתיק ממנטובה מ-1543, זהו ארון הקודש האיטלקי המתוארך הקדום ביותר המצוי בארץ. הארון דומה בעיצובו לארון הקודש האיטלקי שבהיכל ישיבת פוניבז', אף הוא בן מנטובה.
 סוכה שהייתה שייכת למשפחה יהודית מוונציה, בשם סולם, מסוף המאה ה-18.
 קופת צדקה מבית הכנסת "מתיר אסורים" בפירנצה, מן המאה ה-17. המפוצלת לשורת תיבות קטנות בעלות דלתות עץ, לפי מטרת התרומה
 כתר לספר תורה, מעוטר בתותחים, שעשו יהודי אלסנדריה שבפיימונטה ב-1849, לכבוד קרלו אלברטו  שהעניק אמנציפציה ליהודים באיטליה, והיה בשל כך לדמות נערצת על ידם. לפי המסופר, במותו הותר ליהודים לירות מטחי כבוד לזכרו באזכרה שערכו בבית הכנסת, וכמזכרת עיטרו את כתר התורה בתותחים.

קישורים חיצוניים 

 
 בית הספר שמידט ומוזיאון יהדות איטליה  באתר המועצה לשימור אתרי מורשת בישראל • https://www.facebook.com/italianjewishmuseum/

הערות שוליים

איטליה
איטליה
איטליה
יהדות איטליה
יהדות איטליה
רחוב הלל
ירושלים: מבנים לשימור
ירושלים: עמותות